“สมคิด” เผยปรับ ครม.ทีมศก.หรือไม่ขึ้นกับนายกฯ ยันไม่มีปัญหาการทำงาน
"สมคิด" เผยปรับ ครม.ทีมศก.หรือไม่ขึ้นกับนายกฯ ยันไม่มีปัญหาการทำงาน
21 ก.ย. 2559

นายสมคิด จาตุศรีพิทักษ์ รองนายกรัฐมนตรี ด้านเศรษฐกิจ เปิดเผยว่า การปรับคณะรัฐมนตรีด้านเศรษฐกิจนั้น อยู่ที่การตัดสินใจของ พล.อ.ประยุทธ์ จันทร์โอชา นายกรัฐมนตรี แต่ในฐานะที่ตนเป็นหัวหน้าทีมเศรษฐกิจนั้น มองว่าที่ผ่านมารัฐมนตรีทุกคนสามารถทำงานได้อย่างเต็มที่ แม้ว่าแต่ละคนอาจจะมีพื้นฐานการทำงานที่แตกต่างกันก็ตาม แต่ก็ได้พยายามปรับจูนให้สามารถทำงานร่วมกันได้เป็นอย่างดี
พร้อมระบุว่า กรณีของนายอุตตม สาวนายน อดีต รมว.เทคโนโลยีสารสนเทศและการสื่อสาร (ไอซีที) นั้น เป็นการปรับเพราะตำแหน่ง เนื่องจากได้มีการตั้งกระทรวงใหม่เพิ่มขึ้น คือ กระทรวงดิจิทัลเพื่อเศรษฐกิจและสังคม นายอุตตมจึงจำเป็นต้องลาออกจากตำแหน่งเดิมก่อน ส่วนจะกลับไปทำหน้าที่เดิมหรือไม่นั้นขึ้นอยู่กับการตัดสินใจของนายกรัฐมนตรี
อย่างไรก็ตาม หากนายกรัฐมนตรีจะขอความเห็นว่านายอุตตม เหมาะหรือไม่ที่จะกลับไปนั่งในตำแหน่งเดิมนั้น เชื่อว่านายกรัฐมนตรีทราบดีว่าตนต้องการอะไร แต่คงจะไม่สามารถบอกได้ตรงนี้
“นายกฯ รู้อยู่แล้วว่าผมต้องการใคร แต่ผมไม่บอก” นายสมคิด กล่าว
พร้อมกันนี้ นายสมคิด ยังได้ชี้แจงถึงสาเหตุที่ไม่ได้กำกับดูแลกระทรวงดิจิทัลเพื่อเศรษฐกิจและสังคมว่า เป็นเพราะ พล.อ.อ.ประจิน จั่นตอง รองนายกรัฐมนตรี ทำหน้าที่ดูแลกระทรวงนี้อยู่แล้ว เป็นการตัดสินใจของนายกรัฐมนตรี ซึ่งไม่ได้มีส่วนเกี่ยวข้องกับตนแต่อย่างใด
นายสมคิด ยังยืนยันว่า ไม่ได้มีปัญหาในการทำงานกับ พล.อ.ฉัตรชัย สาริกัลยะ รมว.เกษตรและสหกรณ์ โดยยังสามารถทำงานร่วมกันได้ดี
“กรณีของนายอุตตม…ตามกฎหมาย รัฐมนตรีก็ต้องออกแล้วตั้งใหม่ นายอุตตม ก็ต้องลาออก เพื่อรอการตั้งใหม่ ส่วนนายอุตตม จะอยู่ตรงนี้หรืออยู่ที่ไหน อยู่ที่นายกฯ จะดูที่ความเหมาะสม ก็จบ…มีการไปต่อนวนิยายเรื่องเทคโนแครตกับทหาร ผมเป็นเทคโนแครตที่ไหน ผมเป็นอดีตอาจารย์” นายสมคิดระบุ
ในส่วนการทำงานภายในคณะรัฐมนตรีระหว่างทหารกับพลเรือนนั้น นายสมคิด ยืนยันว่า ทุกคนต่างทำหน้าที่ของตนเอง โดยในช่วงนี้ไม่ต้องการให้ทุกคนมุ่งแต่เรื่องการเมือง เพราะถือว่าไม่มีประโยชน์ ช่วงทำงานที่เหลืออีกเพียง 1 ปีนี้ อยากจะทำงานให้คุ้มค่าโดยการวางรากฐานเศรษฐกิจให้มากที่สุด